Cristian Popescu – Piedone va candida pe 9 iunie la Primăria Capitalei, iar fiul acestuia, Vlad Popescu – Piedone, pentru Sectorul 5, ambii fiind desemnați de către Partidul Umanist Social Liberal (PUSL), al cărui fondator este Dan Voiculescu.
Candidaţii PUSL au fost prezentaţi duminică, într-o conferinţă de presă, la Palatul Parlamentului, chiar de Cristian Popescu – Piedone, preşedinte executiv al formațiunii.
Candidații:
- Cristian Popescu Piedone – Primăria Capitalei
- la Sectorul 1 candidatul PUSL este Liviu Negoiţă
- la Sectorul 3 – Vasile Negrilă
- Sectorul 4, unde există o alianţă electorală cu PSD – Daniel Băluţă
- Sectorul 5 – Vlad Popescu – Piedone
- Sectorul 6 – Bogdan Pintileasa
"La Sectorul 2 am luat o mică pauză, nu vom desemna încă un candidat, voi aştepta, pentru că avem o alianţă electorală cu PSD. La Sectorul 5 va fi desemnat preşedintele filialei Sectorului 5 şi deputatul Vlad Popescu – Piedone. Singura emoţie şi călcâiul lui Piedone, Vlad. S-a speculat că familia Piedone … În viaţă, copiii îşi urmează părinţii, ce văd în casă. Şi dumneavoastră – ziarişti şi pictori şi compozitori, stomatologi, din toate ariile, copilul vrea să fie ce a fost tatăl. Vlad a crescut în administraţie locală, cu bune, cu rele, cu absenţa mea de acasă şi asta îi place", a afirmat Cristian Popescu – Piedone.
Cristian Popescu-Piedone a revenit la Sectorul 5 după un an de închisoare
Cristian Popescu Piedone a revenit anul trecut la Primăria Sectorului 5, după ce Înalta Curte de Casație și Justiție a admis recursul în casație înaintat de acesta în dosarul Colectiv, în care era condamnat la patru ani de închisoare. Cristian Popescu Piedone, care a executat doar un an în penitenciar.
Un număr de 65 de persoane au murit din cauza incendiului produs în 2015 în Club Colectiv.
Reamintim că Executivul a refuzat să organizeze alegeri pentru primăria Sectorului 5, după ce Cristian Popescu Piedone, ales în 2020, a fost condamnat. Guvernul este obligat să organizeze alegeri în termen de 90 de zile de la momentul vacantării mandatului de primar ori de la dizolvarea consiliului local, conform legii.
****